TDEXชี้หุ้นปีนี้ไม่แรงฉุดครึ่งปีกำไรวูบ73%
กองทุน TDEX เปิดผลงาน 6 เดือนแรกปีนี้ กำไร 169 ล้านบาท จากช่วงเดียวกันปีก่อนกำไร 632 ล้านบาท
24 ส.ค. 2553

กองทุน TDEX เปิดผลงาน 6 เดือนแรกปีนี้ กำไร 169 ล้านบาท จากช่วงเดียวกันปีก่อนกำไร 632 ล้านบาท
นายสุริพล เข็มจินดา รองกรรมการผู้จัดการ บริษัทหลักทรัพย์จัดการกองทุนรวม (บลจ.) วรรณ ในฐานะบริษัทจัดการของกองทุนเปิดไทยเด็กซ์เซ็ท 50 อีทีเอฟ (TDEX) เปิดเผยว่า  กองทุน TDEX มีผลดำเนินงานสำหรับงวด 6 เดือนสิ้นสุดวันที่ 30 มิ.ย.2553 ลดลงเมื่อเปรียบเทียบกับการดำเนินงานในงวดเดียวกันของปี พ.ศ. 2552 เกิน 20% เนื่องมาจากมีผลกำไรที่ยังไม่รับรู้เป็นจำนวนเงิน 44.78 ล้านบาทเปรียบเทียบกับผลกำไรที่ยังไม่รับรู้ที่สูงถึง 1,011.12 ล้านบาทในระยะเวลาเดียวกันของปีก่อน แม้ว่าจะมีผลกำไรที่รับรู้แล้วเป็นจำนวนเงิน 72.29 ล้านบาท เพิ่มขึ้นจากที่เคยมีการรับรู้ผลขาดทุนเป็นจำนวนเงิน 429.94 ล้านบาทในระยะเวลาเดียวกันของปีก่อน ในช่วงระยะเวลาดังกล่าว 
กำไรที่ลดลงของกองทุนเป็นผลมาจากตลาดหุ้นของประเทศไทยมีการปรับตัวเพิ่มขึ้นอย่างมากในปี 2552 เมื่อเทียบกับการปรับตัวเพิ่มขึ้นของตลาดหุ้นไทยในปี 2553 นี้ จากปัจจัยดังกล่าวข้างต้นส่งผลให้กองทุนเปิดไทยเด็กซ์เซ็ท 50 อีทีเอฟ มีผลการดำเนินการปรับลดลง 73% เป็นกำไร 169.40 ล้านบาท ณ วันที่ 30 มิ.ย.2553 เปรียบเทียบกับผลกำไร ณวันที่ 30 มิ.ย.2552 ที่มีมูลค่าเท่ากับ 632.89 ล้านบาท กำไรต่อหน่วยเหลือ  0.4214 บาท จาก 1.3022 บาทในงวดครึ่งปีก่อน